Torran sos pastores

Torradu est magiu, e torran sos pastores
A sa patria nostra allegramente.
Sos cuiles desertos novamente
S’ischidan a sos nòdios rumores.

De beulos, d’appèddidos, de càntos,
Chi sas baddes ripitin cun dulzura.
Salude patria nostra santa e pura
Barbagia sacra, mamma de incantos!

Non piùs sas muzeres in sa gianna
Sezen tristas, filende fittianu,
Cantende a sos pizzinnos, a pianu,
Calch’issoro penosu, ninna, nanna

E cantu e cantu nottes, piùs d’una
Orta, essèin pensende a su cuzolu,
E bidinde in sos chelos, solu solu,
Un’isteddu a fiancos de sa luna

Torraian tremende a su foghile,
Cun su coro pienu de paura,
Pro s’isposu lontanu in sa pastura
O vigilende accanta a su cuile.

Che una nue trista, sun passadas
Subra su coro sas penosas dies
De ierru; passados sun sos nies
D’ennalzu longu. Sas serras amadas

Sun pienas de sole e allegria;
Donzi femmina a festa s’est bestida,
Donzi tanca a sarbuzzu est fiorida;
Atera paret custa idda mia!

Cuntentas mòvene a sa tundidura
Cun sos caddos isposas e bagianas
Pro nde atire sas biancas lanas
Chi sa chedda hat crèschidu in pianura.

E mandigan sos pranzos preparados
Dae sas bonas massajas in bidda.
S’aera est profumada de aspridda
E sos canes lanudos sun corcados.

Sos caddos curren liberos in s’erba
E innirghidan’altos a s’aera,
Cun sa coa pesada che bandera,
Cun sa conca magnifica e superba.

E sos pastores faeddan d’annadas
E de su bestiamene e de casu,
De calchi pegus ch’est mortu remasu
E de cuddas pasturas signaladas.